Imtella' Settembru 20, 2021 Rapport: Antonia Micallef Il-Ministru għall-Finanzi, Clyde Caruana, qal li l-fatt li Malta tinsab fuq il-lista l-griża tal-FATF hi opportunità biex jitwaqqfu prattiċi li l-pajjiż ilu mdorri bihom u minflok jintlaħqu standards għolja bħal ta' pajjiżi oħra tal-Punent. Fi żjara fl-Awtorità għas-Servizzi Finanzjarji, l-MFSA, il-Ministru Caruana introduċa lill-Kap Eżekuttiv il-ġdid tal-Awtorità l-Irlandiż Joseph M Gavin, li min-naħa tiegħu qal li l-mandat tal-MFSA għas-sena li ġejja hu li ttejjeb is-superviżjoni u ssaħħaħ l-infurzar. Waqt żjara fl-uffiċini tal-Awtorità għas-Servizzi Finanzjarji, l-MFSA, il-Ministru għall-Finanzi Clyde Caruana qal li l-Gvern irid li s-settur finanzjarju jkun ta' suċċess u li dan il-qasam ikompli jikber kemm mil-lat ta' impjiegi u anki mil-lat ta' valur miżjud. Spjega li l-viżjoni tal-Gvern hi li joħloq il-ġid billi persuna mhux biss tmur għax-xogħol biex taqla' l-għixien tagħha imma wkoll li dak ix-xogħol ikun taha sodisfazzjon għal dik il-persuna. Il-Ministru għall-Finanzi, Clyde Caruana, wera l-fehma li l-fatt li Malta tinsab fuq il-lista l-griża tal-Finacial Action Task Force, l-FATF, hi opportunità biex jintlaħqu standards għolja f'dan is-settur. "Il-kwistjoni tal-greylisting hija wkoll opportunità biex dan il-pajjiż ineħħi ċertu prattiċi li kien imdorri bihom matul iż-żmien. Wasal iż-żmien li bħala pajjiż nikbru, niżviluppaw u nilħqu l-istandards li ċertu pajjiżi oħra tal-Punent għandhom. Naħseb dan il-pajjiż bil-mod il-mod irid jimxi f'dik id-direzzjoni." Fuq l-istess nota tkellem il-Kap Eżekuttiv il-ġdid tal-MFSA, Joseph M Gavin li qal li l-ewwelnett, l-awtorità għandha l-irwol li tkun regolatur effettiv tas-settur finanzjarju. Żied li l-mandat tal-Awtorità għas-sena li ġejja hu li ttejjeb is-superviżjoni u ssaħħaħ l-infurzar. Stqar li l-industrija trid tirrealizza li l-infurzar għandu s-snien. Joseph M Gavin, intgħażel bħala Kap Eżekuttiv ta' din l-Awtorità, wara li l-Bord tal-MFSA kien ħareġ sejħa internazzjonali li għaliha setgħu japplikaw Maltin u barranin. L-għażla saret minn fost sittin applikant wara skrutinju li dam għaddej mill-inqas xahrejn. Il-Ministru Caruana qal li b'esperjenza fil-Bank Ċentrali u fil-qasam tas-servizzi finanzjarji fl-Irlanda, ġie deċiż li Joseph M Gavin hu l-aħjar kandidat li jista' jimla din il-pożizzjoni għat-tliet snin li ġejjin. Iċ-Chairman tal-MFSA, John Mamo, esprima t-tama wkoll li l-pajjiż jirritorna mill-aktar fis għall-istatus ta' ġurisdizzjoni ta' eċċellenza.